钦定古今图书集成/明伦汇编/官常典/第799卷 > 赵锦
## 钦定古今图书集成/明伦汇编/官常典/第799卷 > 赵锦

按《明外史》本传：“锦字元朴，馀姚人。嘉靖二十三年进
士。授江阴知县，征授南京御史，寻清军云南。三十二
年，元旦日食，锦以为权奸乱政之应，驰疏劾严嵩罪。
其略曰：‘臣伏见日食元旦，变异非常。又山东徐淮，仍
岁大水，四方频地震，灾不虚生。昔太祖高皇帝罢丞
相，散其权于诸司，为后世虑，至深远也。今之内阁，无’”
宰相之名而有其实，非高皇帝本意。大学士严嵩以
佞奸之雄，继之怙宠张威，罔不自专。人有违忤，必中
以祸。有司望风惕息，以至希宠干进之徒，妄自贬损。
称号不伦，廉耻扫地，真有臣所不忍言者，陛下安得
而知之？自嵩辅政以来，惟恩怨是酬，惟货赂是敛。群
臣惮阴中之祸，而忠言不敢直陈，盖“缘权臣行私，将
吏风靡，以掊克为务，以营竞为能，致朝廷之上，用者
不贤，贤者不用，赏不当功，罚不当罪。陛下欲致太平，
则群臣不足承德于左右；欲遏戎寇，则将士不足御
侮于边疆。财用已竭而外患未见底宁，民困已极，而
内变又虞将作。陛下躬秉至圣，忧勤万几，三十二年于兹矣。而天下之势，其危如此。非嵩之奸邪，何以致
之？臣愿陛下观上天垂象，祖宗立法之微，念权柄之
不可使移，思纪纲之不可使乱，立斥罢嵩，以应天变。
则朝廷清明，法纪振饬，寇戎虽横，臣知其不足平矣。”
当是时，杨继盛以刻嵩得重谴。帝方蓄怒以待言者，
而锦疏适至。帝震怒，遣使逮治。于是锦万里就征，屡
堕槛车，濒死者数矣。既至，下诏狱拷讯，榜四十，斥为
民。父埙时为广西参议，亦投劾罢。锦家居十五年。《穆
宗》即位，起故官。擢太常少卿。未上，进光禄卿。隆庆元
年，以右副都御史巡抚贵州。破禽叛苗龙得鲊等，宣
慰。安民素桀骜，畏锦为效命。入为大理卿，历工部左、
右侍郎。尝署部事，有所争执。万历二年迁南京右都
御史，改刑部尚书。张居正遭丧，南京大臣议疏留。锦
及工部尚书费三旸不可而止。移礼部，又移吏部，俱
在南京。锦以居正操切，颇訾议之。语闻，居正令给事
中费尚伊劾锦讲学谈禅，妄议朝政。锦遂乞休去。居
正死，给事、御史交荐，起故官。十一年召拜左都御史。
锦素负物望，御史李植、江东之诸人推毂甚力。而植
等方攻大臣。诸大臣申时行、许国、杨巍辈皆杜门求
去，朝端哗然。锦疏言：“言官劾大臣当权，其生平人品
事业，不宜概诋毁。乞慰谕大臣，责御史言过，以存国
体。”帝然之。下诏戒谕。诸大臣获安。是时方籍居正赀
产。锦言：“世宗籍严嵩家，祸延江西诸府。居正私藏未
必逮严氏。若加搜索，恐贻害三楚，十倍江西民。且居
正诚擅权，非有异志，其翊戴冲圣，夙夜勤劳，中外宁
谧，功亦有不容泯者。今其官荫赠谥及诸子官职并
从褫革，已足示惩。乞特赐哀矜，稍宽其罚。”不纳。二品
六年满，加太子少保，加兵部尚书，掌院事如故。其冬，
以继父丧归。十九年召拜刑部尚书，年七十六矣，再
辞，不许。次苏州，卒。赠太子太保，谥端肃。锦始终励清
操，笃信王守仁学，而教人则以躬行为本。始忤严嵩，
得重祸。及之。官贵州，道嵩里，见嵩葬路旁，恻然悯之，
属有司护视。后忤居正，罢官。居正被籍，复为营救。人
以是称锦长者。